text: Северна Корея разнася оръжия край Панама | webcafe.bg
  16.07.2013, 14:16 (обновена 16.07.2013, 15:00)
  Пхенян си действа
  КНДР е провела първите два ядрени теста през 2006 и 2009 година, които са били от по-ниски нива на сложност.
  Панама задържа мистериозен кораб под флага на Северна Корея, натоварен с ракетни оръжия. Новината бе съобщена от най-високо държавно ниво - от президента на граничната държава Рикардо Мартинели. Той дори публикува снимка в профила си в Twitter, където се вижда голям зелен контейнер.
  Става дума за "усъвършенствано, но недекларирано военно оборудване", обяви Мартинели. По документи товарът бил представен като кафява захар.
  Корабът, пътуващ от Куба, е спрян от панамските власти по подозрения, че превозва наркотици. Оказало се, че вътре има военно оборудване за направата на ракети, въпреки че Северна Корея няма право на внос или износ на оръжия.
  Изключение правят само по-леките и малки оръжия. Поне такова е решението на ООН по отношение на Пхенян, който обаче често си позволява да пренебрегва световната организация.
  Плавателният съд е задържан в Панамския канал, като капитанът му е опитал да се самоубие. Арестувани са 35 души на борда. Разследването продължава.
  Ударът на панамската полицията отново разпалва спекулациите около спорната ядрената програма на Пхенян. Комунистическият режим твърди, че обогатява уран единствено и само за мирни цели, за да покрие нуждите от тока на населението си, но международната общност се опасява от скрити разработки на ядрено оръжие.
  Заради това Северна Корея редовно е наказвана с икономически санкции - в това число с оръжейно ембарго.
  През декември миналата година Северна Корея изстреля успешно ракетата - носител "Инха-3", носеща спътника "Кванмьонсон-3" на борда. Това бе втори опит, след като през април м.г. Пхенян опита да изстреля такава ракета със сателит, но претърпя пълно фиаско.